钦定古今图书集成/明伦汇编/交谊典/第003卷 > 图书编 > 《惜交赋》〈有序〉范成大
## 钦定古今图书集成/明伦汇编/交谊典/第003卷 > 图书编 > 《惜交赋》〈有序〉范成大

屈原既遭子兰、子椒之谮，伤楚国之俗，朋友道薄，始合之难而终以轻背，故著《惜交》之词，道知心之难遇，故旧之不再得，动心忍性，徘徊不能去。君子览之，有以增义合之重焉。

“余既有此淑质兮，昔幽处而无仇。”怅佳人之眇觌兮，
走六漠而周求。岁甲子之初春兮，维元日吾始游。纫
木兰以为盖兮，抗杜蘅以为斿。诏冻雨俾清道兮，戒
日星使烛幽。恐驷骊之选软兮，命飞廉而挟辀。“羾天
纮而骛列缺兮，𫖯幽都与元丘。天地四方多贼奸兮，
忽吾班乎齐州。”恍神释而目粲兮，悦夫人之好修。佩
轇轕之连璐兮，戴陆离之高冠。纷鸡鹜之朋飞兮，俨
黄鹄之蹁跹。葆众美以自畀兮，夫何独处之婵娟？吾
恐始合之易兮，终离之者不难。号百灵而讯之兮，筮
告余曰“吉哉！”余令巫咸往招兮，介蹇修而为媒。枉若
人之嘉惠兮，命保介而载余。掺修袂而约言兮，曰岁
晚其与俱。入既与之同袍兮，出又与之同车。投我以
苍玉之连环兮，余报以《独茧》《曳绪》。玉宛转而不断兮，
茧萦纡而连缕。谷风习其自东兮，固维风而及雨。汝
行前而余殿兮，余安歌而汝舞。至于今其十年兮，固
知美恶周必复。敏余德而日新兮，羌未变乎初也。修
余容其滋媚兮，嗟采色其犹未暮也。妒被离而害交
兮，谗翕翕而败度。虽君子之石肠兮，固将徇乎市虎。
两造膝而笑言兮，掺其间之容斧。余冶容虞余善泆
兮，頩颜谓余汝怒。发甚短而怨长兮，舆则固而路艰。
蹇中道而如遗兮，余既寡而汝鳏。夫岂无他人兮，焉
有夫君之好贤？虽得汝于万一兮，终不及当时之缠绵。彼日而食兮，此月而亏。物不终剥兮，信复盈之有
时。涕承睫而交下兮，若孟津之流澌。敢诵言而怨慕
兮，恐众人之汝窥。曼余以悲吟兮，托长风而要之。政
木石必回眷兮，将白首而为期。傥曾飞而不顾兮，嗟
此怨之谁归？